DA Den Europæiske Unions Tidende CE 78/833

(2004/C 78 E/0887)

SKRIFTLIG FORESPØRGSEL E-3606/03

af Michl Ebner (PPE-DE) til Kommissionen

(5. december 2003)

Om: Tilskud til lastvognstransport

Varetransport ad landevej er stadig den billigste og enkleste mulighed for varetransport. Den hermed forbundne belastning af miljøet bliver samtidig større år for år. Den langt mere miljøvenlige jernbanetransport kan ikke konkurrere med landevejstransport, der er forholdsvis billigere og derfor ikke kommer på tale for mange virksomheder.

Kommissionen bedes besvare følgende spørgsmål:

— Er det korrekt, at EU giver tilskud til transportvirksomheder? Hvilke former for tilskud er der i givet fald tale om?

— Er det endvidere korrekt, at transportvirksomhederne får brændstoftilskud fra EU? Hvilke former for tilskud er der i givet fald tale om?

— Hvor langt er man nået i bestræbelserne på at få sandheden frem med hensyn til de reelle omkostninger ved landevejstransport?

Svar afgivet på Kommissionens vegne af Loyola de Palacio

(28. januar 2004)

Støtte til transportvirksomheder, som betragtes som statsstøtte i henhold til EF-traktatens artikel 87, er i princippet uforenelig med fællesmarkedet. Artikel 87, stk. 2 og 3, fastsætter dog, at denne støtte kan betragtes som eller erklæres forenelig med fællesmarkedet, såfremt visse betingelser er opfyldt. Hvilke former for statsstøtte der falder ind under undtagelsesbestemmelserne i artikel 87, fremgår først og fremmest af EF-rammebestemmelserne for statsstøtte til miljøbeskyttelse (1). Ifølge disse rammebestemmelser er det i princippet kun muligt at godkende støtteforanstaltninger, der sikrer et højere miljøbeskyttelsesniveau end påkrævet ifølge EF-standarderne. Dette princip fremgår ligeledes af direktiverne om foranstaltninger mod emission af forurenende luftarter og partikler fra motorkøretøjer (2).

Hvad spørgsmålet om brændstoftilskud angår, fastsætter Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (3) bl.a., at medlemsstaterne fortsat kan anvende lavere afgiftssatser i de tilfælde, der er nævnt i et bilag til direktivet. I dette bilag anføres nationale foranstaltninger, som tager sigte på at anvende differentierede punktafgifts-satser for dieselolie, navnlig for at fremme anvendelsen af mere miljøvenlige brændstoffer. I henhold til artikel 18 kan flere medlemsstater desuden midlertidigt fravige de nye minimumssatser for punktafgifter for dieselolie, som er fastsat i direktivet. Disse midlertidige afvigelser er betinget af, at punktafgifterne gradvist tilpasses til de satser, der er fastsat i direktivet. Endelig er der fastsat en specifik sats for dieselolie til erhvervsmæssig brug, som ikke er en reduceret sats, for at give de medlemsstater, som ønsker det, mulighed for at differentiere punktafgiftssatserne efter dieseloliens anvendelsesformål.

Med hensyn til det sidste spørgsmål vedrørende vejtransportsektorens betaling af de omkostninger, der er forbundet med brugen af vejinfrastrukturen, vedtog Kommissionen den 23. juli 2003 et forslag til EuropaParlamentets og Rådets direktiv om ændring af direktiv 1999/62/EF om afgifter på tunge godskøretøjer for benyttelse af visse infrastrukturer (4). Direktivforslaget er en juridisk ramme, som vil give medlemsstaterne mulighed for i overensstemmelse med subsidiaritetsprincippet at give gode økonomiske incitamenter til transportaktiviteter ved hjælp af en prisstruktur, der bedre afspejler de samfundsmæssige omkostninger. Den nye juridiske ramme, som Kommissionen har foreslået, indeholder et sæt fælles regler om afgifter på tunge køretøjer på over 3,5 ton. Den giver bl.a. medlemsstaterne mulighed for at differentiere vejafgifterne efter køretøjernes tekniske og miljømæssige egenskaber, trafiktætheden og den berørte vejstræknings karakteristika.

(1) EFT C 37 af 3.2.2001.

(2) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000. Europa-Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF, EFT L 350 af 28.12.1998.

(3) EUT L 283 af 31.10.2003.

(4) KOM(2003) 448 endelig udg.